**2. pielikums**

Dabas aizsardzības pārvaldes un Latvijas Orientēšanās federācijas

Vadlīnijām orientēšanas sporta sacensību ietekmes uz vidi samazināšanai (2014.)

**Kopsavilkums**

**normatīvie akti orientēšanās sacensību organizēšanai ĪADT, sugu un biotopu dzīvotnēs**

*(kādās teritorijās (teritoriju zonās) kas ir aizliegts un kādām darbībām jāsaņem DAP atļauja,*

*norāde uz īpašiem nosacījumiem)*

**Dabas rezervātos** un īpaši aizsargājamo dabas teritoriju **dabas rezervāta stingrā režīma zonā un regulējamā režīma zonā** ir aizliegta jebkāda veida darbība, uzturēšanās ir ierobežota vai aizliegta vispār.

**Dabas liegumos** un īpaši aizsargājamo dabas teritoriju **dabas lieguma zonā** ir aizliegts **bez Dabas aizsardzības pārvaldes rakstiskas atļaujas** organizēt brīvā dabā publiskus pasākumus, kā arī nometnes, kurās piedalās vairāk par **60** cilvēkiem. **Gaujas nacionālā parka** un **Ķemeru nacionālā parka** **dabas lieguma zonā** – **50** cilvēkiem.

**Gaujas nacionālā parka dabas lieguma zonā** ir īpaši nosacījumi – aizliegts organizēt dabā publiskus pasākumus:

- no 15.marta līdz 31.jūlijam;

- no 1.augusta līdz 31.oktobrim biežāk nekā divas reizes vienā un tajā pašā teritorijā.

**Rāznas nacionālā parka dabas parka zonā** aizliegts bez Dabas aizsardzības pārvaldes rakstiskas atļaujas organizēt brīvā dabā publiskus pasākumus ārpus tam paredzētām vai speciāli ierīkotām vietām, ja šajos pasākumos piedalās vairāk nekā **100** cilvēku.

**Katrai** **īpaši aizsargājamai dabas teritorijai** var būt individuālie aizsardzības un izmantošanas noteikumi, kas nosaka atšķirīgas prasības.

**Mikroliegumos** ir aizliegta jebkāda veida darbība, kas ir pretrunā ar mikrolieguma izveidošanas mērķiem un uzdevumiem, iznīcina vai traucē attiecīgo īpaši aizsargājamo sugu vai biotopu, tai skaitā ir aizliegta brīvdabas atpūtas un sporta pasākumu organizēšana un norise.

Aizliegta **īpaši aizsargājamo sugu dzīvnieku, to skaitā putnu,** apzināta traucēšana (īpaši vairošanās, mazuļu augšanas, spalvmešanas, ziemas guļas un migrācijas laikā) un dzīvotņu un vairošanās vietu postīšana.

Aizliegta **īpaši aizsargājamo sugu augu, sēņu un ķērpju** dzīvotņu postīšana.

***Skat. normatīvo aktu kopsavilkumu:***

**„Īpaši aizsargājamo dabas teritoriju vispārējie aizsardzības un izmantošanas noteikumi”**

(Ministru kabineta 2010.gada 16.marta noteikumi Nr.264)

8. **Dabas rezervāta stingrā režīma zonā** ir aizliegta uzturēšanās un pārvietošanās, kā arī saimnieciskā un cita veida darbība.

9. **Dabas rezervāta regulējamā režīma zonā** ir aizliegta saimnieciskā un cita veida darbība.

16. **Dabas lieguma** teritorijā aizliegts:

16.20. bez Dabas aizsardzības pārvaldes rakstiskas atļaujas organizēt brīvā dabā publiskus pasākumus, kā arī nometnes, kurās piedalās vairāk par 60 cilvēkiem, izņemot pasākumus un nometnes, kas tiek organizētas šim nolūkam paredzētās un speciāli ierīkotās vietās.

**Aizsargājamā ģeoloģiskā un ģeomorfoloģiskā dabas pieminekļa** teritorijā:

43. Bez Dabas aizsardzības pārvaldes rakstiskas atļaujas saņemšanas aizliegts:

43.2. organizēt brīvā dabā publiskus pasākumus, kā arī nometnes, kurās piedalās vairāk par 60 cilvēkiem, izņemot pasākumus un nometnes, kas tiek organizētas šim nolūkam paredzētās un speciāli ierīkotās vietās.

**Gaujas nacionālā parka likums**

7.pants

(2) **Dabas rezervāta (stingrā režīma) zonā** aizliegta jebkāda dabas resursu ieguve, saimnieciskā vai cita veida darbība.

8.pants

(6) Ar Dabas aizsardzības pārvaldes rakstveida atļauju **dabas lieguma zonā** drīkst organizēt masu izklaides pasākumus brīvā dabā (atpūtas, sporta un citus pasākumus, kuros piedalās vairāk nekā 50 cilvēku). Dabas aizsardzības pārvaldes rakstveida atļauja nav nepieciešama, ja pasākumi notiek speciāli šim nolūkam paredzētajās vietās.

**„Gaujas nacionālā parka individuālie aizsardzības un izmantošanas noteikumi”**

(Ministru kabineta 2012.gada 2.maija noteikumi Nr.317)

7. **Nacionālā parka** teritorijā jāievēro izliktās aizlieguma un brīdinājuma zīmes, kā arī pārvietošanās ierobežojumi vietās, kur to neatļauj aizlieguma zīmes un nožogojumi, izņemot gadījumus, ja pārvietošanās saistīta ar šo teritoriju apsaimniekošanu, uzraudzību vai valsts aizsardzības uzdevumu veikšanu, vai cilvēku glābšanas un meklēšanas darbiem.

9. **Nacionālā parka** teritorijā aizliegts:

9.12. pārvietoties pa iežu atsegumiem, ūdens un ledus kritumiem, kā arī izmantot tos atpūtas, sporta un citu pasākumu rīkošanai.

20. **Dabas lieguma zonā** aizliegts:

20.18. organizēt dabā publiskus pasākumus (izņemot pilsētās un ciemos vai pasākumus, kas tiek organizēti šo noteikumu 10.2.apakšpunktā noteiktajā kārtībā izveidotos maršrutos un publiskiem pasākumiem paredzētās vietās), civilās aizsardzības un Nacionālo bruņoto spēku un zemessargu mācības:

20.18.1. no 15.marta līdz 31.jūlijam;

20.18.2. no 1.augusta līdz 31.oktobrim biežāk nekā divas reizes vienā un tajā pašā teritorijā.

**Slīteres nacionālā parka likums**

6.pants

(2) **Dabas rezervātos** nav atļauta saimnieciskā darbība, izņemot meža ugunsdrošības pasākumu veikšana.

**„Slīteres nacionālā parka individuālie aizsardzības un izmantošanas noteikumi”**

(Ministru kabineta 2001.gada 13.marta noteikumi Nr.116)

2. Ja šajos noteikumos nav noteikts citādi, tad parka teritorijā **ir spēkā īpaši aizsargājamo dabas teritoriju vispārīgie aizsardzības un izmantošanas noteikumi** (skat. iepriekš).

**Ķemeru nacionālā parka likums**

6.pants

(2) **Dabas rezervāta zonā** ir aizliegta jebkāda saimnieciskā vai cita veida darbība.

**„Ķemeru nacionālā parka individuālie aizsardzības un izmantošanas noteikumi”**

(Ministru kabineta 2002.gada 18.jūnija noteikumi Nr.236)

2. Parka teritorijā **ir spēkā īpaši aizsargājamo dabas teritoriju vispārīgie aizsardzības un izmantošanas noteikumi**, ja šajos noteikumos nav noteikts citādi (skat. iepriekš).

3. **Parka** teritorijā aizliegts:

3.3. pārvietoties pa teritoriju, kur uzliktas aizlieguma zīmes.

8. Bez saskaņošanas ar parka administrāciju **dabas lieguma zonā** aizliegts:

8.3. organizēt brīvā dabā sporta, izklaides un atpūtas pasākumus, kuros piedalās vairāk nekā 50 cilvēku.

**„Rāznas nacionālā parka individuālie aizsardzības un izmantošanas noteikumi”**

(Ministru kabineta 2007.gada 26.jūnija noteikumi Nr.447)

18. **Dabas lieguma zonā** aizliegts:

18.27. bez Dabas aizsardzības pārvaldes rakstiskas atļaujas:

18.27.1. organizēt brīvā dabā publiskus pasākumus ārpus tiem paredzētām un speciāli ierīkotām vietām.

19. **Dabas parka zonā** aizliegts:

19.14. bez Dabas aizsardzības pārvaldes rakstiskas atļaujas:

19.14.1. organizēt brīvā dabā publiskus pasākumus ārpus tam paredzētām vai speciāli ierīkotām vietām, ja šajos pasākumos piedalās vairāk nekā 100 cilvēku.

**Teiču dabas rezervāta likums,**

**Krustkalnu dabas rezervāta likums**

6.pants

**Stingrā režīma zonā** nav pieļaujama nekāda saimnieciskā darbība.

7.pants

(1) **Regulējamā režīma zona** izveidota, lai nodrošinātu sugu un biotopu daudzveidību rezervātā, pētītu ekosistēmu attīstību un to elementus, kā arī minimālas antropogēnās slodzes apstākļos veicinātu sabiedrībā izpratni par vidi.

(2) Regulējamā režīma zonā aizliegts:

1) uzturēties bez pārvaldes rakstveida atļaujas vai pārvaldes darbinieka klātbūtnes.

**Moricsalas dabas rezervāta likums,**

**Grīņu dabas rezervāta likums**

4.pants

**Rezervāta** teritorijā aizliegts:

uzturēties bez rezervāta administrācijas izsniegtas atļaujas.

**„Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu”**

(Ministru kabineta 2012.gada 18.decembra noteikumi Nr.940)

37. **Mikroliegumos,** kas izveidoti **mežos ligzdojošu** īpaši aizsargājamo **putnu sugu** aizsardzībai, aizliegta jebkāda veida darbība (izņemot šo noteikumu 50.punktā minētās darbības), kas ir pretrunā ar mikrolieguma izveidošanas mērķiem un uzdevumiem, iznīcina vai traucē attiecīgo īpaši aizsargājamo sugu, bojā tās biotopu.

43. **Mikroliegumos**, kas izveidoti **ūdenstilpēs, mežos, ūdenstecēs un purvos ligzdojošu** īpaši aizsargājamo **putnu sugu** aizsardzībai, aizliegtas darbības, kas negatīvi ietekmē vai maina mikroliegumā esošās veģetācijas stāvokli (izņemot šo noteikumu 41.punktā minētos gadījumus), tai skaitā:

43.5. tūrisma vai atpūtas objektu ierīkošana, brīvdabas atpūtas un sporta pasākumu organizēšana un norise.

45. **Mikroliegumos**, kas izveidoti **zīdītāju, abinieku, rāpuļu, bezmugurkaulnieku, vaskulāro augu, sūnu, aļģu, ķērpju un sēņu sugu un biotopu** aizsardzībai, aizliegta jebkāda veida darbība, kas ir pretrunā ar mikrolieguma izveidošanas mērķiem un uzdevumiem, iznīcina vai traucē attiecīgo īpaši aizsargājamo sugu, bojā vai iznīcina tās dzīvotni, bojā vai iznīcina īpaši aizsargājamo biotopu, negatīvi ietekmē ekosistēmas struktūru, tai skaitā:

45.7. tūrisma vai atpūtas objektu ierīkošana, atpūtas un sporta pasākumu organizēšana un norise, izņemot šo noteikumu 22.punktā minētās teritorijas - alejas, koku rindas, parks vai skvērs.

**Sugu un biotopu aizsardzības likums**

7.pants

(2) **Sugas** aizsardzības uzdevums ir nodrošināt apstākļus, kas labvēlīgi ietekmē sugu un veicina optimālu tās populāciju izplatību un īpatņu skaitu populācijās.

(3) **Biotopa** aizsardzības uzdevums ir nodrošināt tādu faktoru kopumu, kas labvēlīgi ietekmē biotopu un tam raksturīgās sugas un veicina biotopa dabisko izplatību, struktūru un funkcijas, kā arī tam raksturīgo sugu izdzīvošanu ilgā laikposmā.

(4) **Īpaši aizsargājamās dabas teritorijās un mikroliegumos** aizsardzības prioritāte tiek nodrošināta tai sugai vai biotopam, kura aizsardzībai attiecīgā teritorija vai mikroliegums ir izveidots.

11.pants

Attiecībā uz **īpaši aizsargājamo sugu dzīvniekiem, to skaitā putniem**, visās to attīstības stadijās ir aizliegtas šādas darbības:

2) apzināta traucēšana (īpaši vairošanās, mazuļu augšanas, spalvmešanas, ziemas guļas un migrācijas laikā) un dzīvotņu postīšana.

3) apzināta putnu ligzdu un olu iznīcināšana vai bojāšana, ligzdu pārvietošana, putnu olu lasīšana un iegūšana arī tad, ja tās ir tukšas;

4) vairošanās vietu iznīcināšana vai bojāšana.

12.pants

Attiecībā uz **īpaši aizsargājamo sugu augiem, sēnēm un ķērpjiem** vai to daļām visās attīstības stadijās ir aizliegtas šādas darbības:

1) lasīšana, noplūkšana un izrakšana, kā arī dzīvotņu postīšana.